Norashikin Mohd Seth

Toh Puan Norashikin binti Dato' Mohd Seth (17 Januari 1930 – 2 Julai 2010) merupakan isteri bekas Timbalan Perdana Menteri Malaysia kedua, Tun Dr. Ismail Abdul Rahman. Antara anak mereka ialah bekas Anggota Parlimen Sungai Benut, Mohamed Tawfik Ismail. Tun Dr. Ismail dilantik sebagai Timbalan Perdana Menteri Malaysia ketika darurat kedua yang disebabkan oleh kesan Peristiwa 13 Mei. Sebelum itu, Tun Dr. Ismail merupakan Menteri Keselamatan Dalam Negeri serta Duta Besar Malaysia pertama ke PBB.

Keluarga
Norashikin ialah anak kedua (anak perempuan sulung) daripada lima orang adik beradik. Abang sulungnya  ialah Jeneral (Bersara) Tan Sri Dato' Mohd Ghazali Mohd Seth yang merupakan bekas Panglima ATM. Ayahnya, Dato' Mohd Seth Mohd Said merupakan bekas Timbalan Menteri Besar Johor.

Meninggal dunia
Toh Puan Norashikin meninggal dunia pada 2 Julai 2010 di Hospital Pakar Damansara, Petaling Jaya, Selangor kerana sakit tua. Jenazahnya telah dibawa ke kediamannya di Taman Tun Dr. Ismail, Kuala Lumpur untuk penghormatan terakhir dan seterusnya disemadikan di Lingkaran Makam Pahlawan, Masjid Negara, Kuala Lumpur. Toh Puan Norashikin merupakan wanita kedua negara yang disemadikan di Makam Pahlawan selepas menteri wanita pertama Malaysia, iaitu bekas Menteri Kebajikan Am, Tun Fatimah Hashim.

Turut hadir semasa pengkebumian ialah Perdana Menteri Malaysia ketika itu, Datuk Seri Najib Razak, bekas Perdana Menteri, Tun Abdullah Ahmad Badawi dan Ketua Setiausaha Negara ketika itu, Tan Sri Mohd Sidek Hassan.

Rujukan 

Kelahiran 1930
Kematian 2010
Orang Malaysia berketurunan Melayu
Pasangan Timbalan Perdana Menteri Malaysia
Orang dari Johor
Orang dari Johor Bahru